tartuNLP/wikipedia-smugri-20251201 huggingface dataset:
Patrick Shanahan

Patrick Shanahan (s. 27. heinäkuuta 1962) on yhdysvaltalainen liikemies ja poliitikko. Hän on toiminut Yhdysvaltojen virkaatekevänä puolustusministerinä vuoden 2019 alusta, ja sitä ennen varapuolustusministerinä heinäkuusta 2017.
Shanahan on opiskellut koneinsinööriksi Washingtonin yliopistossa ja Massachusetts Institute of Technologyssä, ja suorittanut jälkimmäisessä myös kaupallisen alan tutkinnon. Ennen uraansa valtionhallinnossa hän työskenteli Boeingilla.
Kun 54-vuotias Shanahan nimitettiin varapuolustusministeriksi, hänellä ei olltu sotilaallista tai poliittista kokemusta. Hän oli kuitenkin tutustunut asevoimien kalustohankintohin myyjän ominaisuudessa. 2000-luvun alkupuolella hän johti Boeingin ohjelmaa, joka kehitti suojautumista ballistisia ohjuksia vastaan. Hän oli joitakin vuosia myös sotilashelikopteriosaston johdossa.
Christoph Vitzthum

Carl Christoph Eric Vitzthum von Eckstädt (s. 1969) on suomalainen yritysjohtaja, joka on toiminut vuodesta 2013 Fazerin konsernijohtajana. Vitzthum on ollut myös Konecranesin hallituksen puheenjohtajana vuodesta 2016 ja Elisan hallituksen puheenjohtajana vuodesta 2025.
Ennen Fazerille siirtymistä Vitzthum työskenteli Wärtsilän palveluksessa, missä hän oli aloittanut uransa toimien business controllerina 1997–1998 ja viimeksi konsernin huoltoliiketoiminnan johtajana 2009–2013. Konecranesin hallituksen puheenjohtajaksi Vitzthum valittiin keväällä 2016 Stig Gustavsonin luovuttua paikasta. Hän on istunut myös Oras Investin hallituksessa vuodesta 2013 ja ruotsalaisen sijoitusyhtiö Nordstjernan hallituksessa vuodesta 2017.
Vitzthum on valmistunut kauppatieteiden maisteriksi Svenska handelshögskolanista.
Vitzthum-sukunimi johtuu latinan sanasta Vicedominus, varajohtaja, jota arvoa suvun esi-isät kantoivat myöhäiskeskiajalla Saksan Thüringenissä. 1711 tämä sukuhaara korotettiin Pyhän saksalais-roomalaisen keisarikunnan valtakunnankreivilliseen arvoon. Valtakunnankreivi Burghard Vitzthum von Eckstädt muutti 1900-luvun alkupuoliskolla liikemieheksi Suomeen, ja suomalainen sukuhaara polveutuu hänestä. Hän opiskeli Dresdenissä ja ystävystyi Serlachiuksen suvun vuorineuvos R. Erik Serlachiuksen kanssa, joka kutsui Vitzthumin Suomeen ja Mänttään, jossa Vitzthum toimi sittemmin G.A. Serlachius Oy:n varatoimitusjohtajana. Suvun kreivinarvo on immateriaalioikeuden suojaamaa perinnöllistä omaisuutta, jonka suojana ovat Wienin kongressin 1814-1815 yhteydessä tehdyt eurooppalaiset valtiosopimukset, joilla järjestettiin 1806 purkautuneen keisarikunnan asukkaiden jäljellejääneitä varallisuusoikeuksia ym.
Christoph Vitzthumin isä on diplomaatti Dieter Vitzthum von Eckstädt, joka toimi Suomen ensimmäisenä suurlähettiläänä Euroopan neuvostossa 1989-1991.
Meilen

Meilen on kaupunki Sveitsissä Zürichin kantonissa. Siellä oli vuoden 2017 lopulla 13 999 vakinaista asukasta.
Sijainti.
Meilen sijaitsee Zürichinjärven itärannalla viitisentoista kilometriä Zürichistä kaakkoon.
Liikenne.
Zürichinjärven itärantaa seuraileva SBB:n rautatie ja valtatie 17 () Zürichistä Rapperswiliin kulkevat Meilenin kautta. Kaupungista on FHM:n (Zürichsee-Fähre Horgen-Meilen AG) tiheä autolauttaliikenne Zürichinjärven yli Horgeniin, ja ZSG:n (Zürichsee Schifffahrtsgesellschaft) Zürichin ja Rapperswilin väliset risteilylaivat poikkeavat Meilenissa.
Enzo Staiola

Enzo Staiola (15. marraskuuta 1939 Rooma – 4. kesäkuuta 2025) oli italialainen lapsinäyttelijä, joka joutui alalle sattumalta Vittorio De Sican tarjottua hänelle yhtä pääosista menestyselokuvassaan "Polkupyörävaras" (1948). Staiola oli tällöin vain yhdeksänvuotias. Hänen näyttelemisensä oli yleisön ja elokuvaohjaajien mielestä niin laadukasta, että se avasi hänelle uran alalla. Staiola näytteli vuosina 1948–1954 noin viidessätoista elokuvassa, joiden ohjaajia olivat muiden muassa Alessandro Blasetti, Julien Duvivier ja Luigi Zampa. Teini-ikäisenä Staiola kuitenkin päätti, ettei jatka näyttelemistä aikuisena. Staiolan näyttelijän uran viimeiseksi työksi jäi ravintola-apulaisen rooli Joseph L. Mankiewiczin elokuvassa "Paljasjalkakreivitär" (1954). Sen jälkeen Staiola esiintyi valkokankaalla vain kahdessa cameoroolissa, vuosina 1961 ja 1977.
Them Bones

Them Bones on grunge -yhtye Alice in Chainsin toisen studioalbumin "Dirtin" avausraita. Kappale julkaistiin myös singlenä.
Rosi Rinne

Rosi Elisabet Rinne (o.s. Helminen, 16. tammikuuta 1896 Tampere – 27. joulukuuta 1964) oli suomalainen näyttelijä. Hän teki näyttämöuransa suurelta osin Helsingissä Kansan Näyttämöllä 1910–1930-luvuilla. Rinne sai tunnustusta herkän traagisista tyttörooleistaan. Hän näytteli muun muassa nimiosan näytelmässä "Sylvi" ja Hedvigin osan näytelmässä "Villisorsa". Valkokankailla Rinne näytteli kymmenittäin sivurooleja, muun muassa komediaelokuvissa "Herra Lahtinen lähtee lipettiin" ja "Eulalia-täti".
Ura.
Rosi Rinteen vanhemmat olivat kauppias Edvard Helminen ja Ida Emilia Tirkkonen. Rinne opiskeli seitsemän vuosiluokkaa Terijoen yhteiskoulussa. 1920- ja 1930-luvuilla hän teki useita opintomatkoja Keski-Eurooppaan. Uransa Rinne aloitti harjoittelijana Kansan Näyttämöllä vuonna 1916 ja jatkoi kiinnitettynä näyttelijänä samaisessa teatterissa 1917–1924. Vuosina 1924–1926 hän näytteli Viipurin Näyttämöllä, josta hän palasi Kansan Näyttämölle vuosiksi 1926–1938. Sen jälkeen Rinne aloitti oman kiertueensa.
Rinteen roolitehtäviä olivat muun muassa Eleonora näytelmässä "Pääsiäinen", Hedvig näytelmässä "Villisorsa" ja Luise näytelmässä "Kavaluus ja rakkaus". Näytelmissä "Sylvi" ja "Suklaaprinsessa" Rinteellä oli nimiroolit. Komediassa "Pitkäjärveläiset" hän näytteli Läpikäytävän Hennaa. Leo Tolstoin romaaniin pohjautuvassa näytelmässä "Ylösnousemus" hänen roolinsa oli Katjuša.
Teatteriuransa ohella Rosi Rinne näytteli sivurooleja yli 30 elokuvassa vuosina 1936–1961. Hänen elokuvatehtävänsä olivat yleensä emäntiä, rouvia ja maalaisakkoja. Lukuisista rooleista mainittakoon ensimmäinen neiti Salminen yhteiskuntakriittisessä komediassa "Herra Lahtinen lähtee lipettiin", Anun äiti klassisessa karjalaiskuvaelmassa "Anu ja Mikko" (1940) ja rouva Huhkinen musiikkikomediassa "Eulalia-täti" (1940). Helena Karan tähdittämässä romanttisessa komediassa "Kyökin puolella" (1940) Rinne näytteli rouva Pontusta. Komediassa "Tukkijoella" (1951) hänen roolinsa on Tolvas-Liisa. Maaseudun naisia edustaa myös Järviskän osa Edvin Laineen "Niskavuoren Aarnessa" (1954), rouva-osia puolestaan pankinjohtajan puolison rooli epookkikomediassa "Skandaali tyttökoulussa" (1960).
Muuta.
Rosi Rinne kuului Rinteiden laajaan näyttelijäsukuun avioliiton kautta. Hän avioitui näyttelijä Joel Rinteen kanssa 1923. Liitto päättyi eroon 1932. Rinne on haudattu Malmin hautausmaalle Helsinkiin.
McDowellin taistelu

McDowellin taistelu () eli Sitlington’s Hillin taistelu oli Yhdysvaltain sisällissodan taistelu, joka käytiin 8. toukokuuta 1862 Highlandin piirikunnassa, Virginiassa. Taistelussa olivat vastakkain Unionin prikaatikenraalit Robert Milroy ja Robert Schenck sekä Konfederaation kenraalimajuri Thomas J. Jackson. Taistelu päättyi Konfederaation voittoon.
Taistelu oli osa Konfederaation Stonewall Jacksonin Shenandoahin laakson sotaretkeä.
Tapahtumien kulku.
Ennen taistelua Jacksonin joukot olivat marssineet Stauntonista Parkersburg Roadia pitkin länteen. Heidän oli määrä lähestyä Shenandoahin laaksoa Virginian länsiosista käsin. Matkalla he kohtasivat kaksi John C. Frémontin alaisuuteen kuulunutta prikaatia, joita komensivat prikaatikenraalit Robert Milroy ja Robert Schenck.
8. toukokuuta 1862 Milroyn prikaati päätti hyökätä Jacksonin joukkoja vastaan, jotka olivat asettuneet McDowellissa sijaitsevalle Sitlington’s Hillille. Noin neljän tunnin mittaisen taistelun päätteeksi Jackson torjui Unionin hyökkäykset. Hyökkäysten epäonnistuttua Milroy ja Schenck vetäytyivät Virginian länsiosiin.
Osapuolet menettivät taistelussa eri arvioiden mukaan yhteensä 556–720 miestä.
Perttulan teloitukset

Perttulan teloitukset eli niin sanotut Perttulan verihäät olivat helluntaina 18.–20. toukokuuta 1918 tapahtuneita Suomen sisällissodan aikaisia teloituksia, jolloin valkoiset ampuivat noin 30–40 punaista tai sellaiseksi epäiltyä. Nurmijärven Perttulan kylässä tapahtuneet teloitukset suoritti Uudenmaan ruotsinkielisistä suojeluskuntalaisista koottu Länsi-Uudenmaan pataljoona. Sen päällikkönä toimi ruotsalainen vänrikki Edvard Ward komppanianpäällikköinään entinen Venäjän armeijan upseeri Ivar Hast ja suojeluskuntavänrikki Ivar Ståhle.
Tapahtumat.
Sisällissodan alkuvaiheessa punaisten tiedetään Nurmijärvellä surmanneen neljä henkilöä. Joukossa olivat muun muassa Raalan kartanon isäntä sekä Rajamäen rautatieaseman asemapäällikkö, joka kieltäytyi luovuttamasta hallussaan olleita virka-aseita. Myöhemmin sodan aikana paikkakunnalla toimi yhteishallinto, jossa oli mukana myös valkoisten kannattajia. Oma suojeluskunta perustettiin vasta Nurmijärven siirryttyä valkoisten haltuun. Paikkakunnalla muodostettiin kenttäoikeus, johon kuului neljä sodan aikaisessa yhteishallinnossa toiminutta valkoista. Lisäksi mukana oli nimismies Väinö Valvio, joka metsästi innokkaasti punaisia koko seuraavan kesän ajan.
Toukokuun puolivälin jälkeen Nurmijärvelle saapui Länsi-Uudenmaan pataljoona, joka oli jo muutaman viikon ajan kiertänyt eri puolilla Uuttamaata ja Varsinais-Suomea teloittamassa vangittuja punakaartilaisia. Teloitetut olivat vankeina Perttulan työväentalolla, josta heidät vietiin ammuttavaksi kahdessa eri ryhmässä. Joukossa oli myös kaksi naista. Nurmijärven paikallishistoria on myöhemmin väittänyt, että Nurmijärven valkoisilla ei ollut osuutta teloituksiin, mutta tapahtumia tutkineiden Olli Korjuksen ja Jaakko Paavolaisen mukaan paikalliset valkoiset olivat mukana valikoimassa uhreja. Määräys teloituksiin oli todennäköisesti saatu ylempää. Tutkijoiden mukaan on mahdotonta, että sodan jo päätyttyä ja eduskunnan kokoonnuttua, olisi Länsi-Uudenmaan pataljoonan tapainen rankaisuretkikunta liikkunut teloittamassa ihmisiä omin päin. Paavolainen pitää teloituskäskyn antajana Keravan suojeluskuntapiirin aluepäällikköä.
Perttulassa teloitettujen tarkka lukumäärä ei ole tiedossa, mutta uhrien määräksi on arvioitu 29–37. Nuorin ammutuista oli vain 16-vuotias ja joukossa oli myös naisia. Heidät haudattiin joukkohautaan teloituspaikalle, jonne vuonna 1955 pystytettiin muistomerkki ja samalla alue vihittiin hautausmaaksi. Teloitettuja haudattiin myös jo 1890-luvulla perustetulle Nummen hautausmaalle Raalantien varteen. Kuolemaantuomittuja säilytettiin Perttulan osuuskaupan saunarakennuksessa, jonka seinään kiinnitettiin muistolaatta vuonna 2017. Aloitteen muistolaatasta teki Nurmijärvi-Seura.
Mallinukke

Mallinukke on yleensä muovista, puusta tai (osittain) posliinista valmistettu nukke, joka voidaan sijoittaa myymälän sisätiloihin tai näyteikkunaan. Mallinukeilla on merkittävä rooli muodissa, sillä niitä käytetään vaatteiden, kenkien ja asusteiden mainosvälineenä. Mallinuket on usein suunniteltu nukeiksi, joiden osat voidaan irrottaa.
Mallinukkejen materiaali.
Nykyaikaiset mallinuket on valmistettu erilaisista materiaaleista, joista tärkeimpiä ovat vaha ja muovi. Vahanuket ovat yleensä kalliimpia kuin muoviset, eivätkä ne ole kovin kestäviä, mutta ovat huomattavasti vaikuttavampia ja realistisempia. Muoviset mallinuket ovat toisaalta mannekiinikentän suhteellisen uusi innovaatio.
Käyttö.
Mallinukkeja käytetään yleensä mainosvälineenä, jolle puetaan vaatteet. Niitä käytetään myös museoissa, joissa yleensä nukke on puettu historialliseksi hahmoksi.
Kaupallinen käyttö.
Mallinukkeja käytetään pääasiassa vaatekaupoissa ja vähittäiskaupoissa myymäläkäyttöön tai ikkunoitten koristeluun.
Lääketieteellinen käyttö.
Mallinukkeja voidaan käyttää myös lääketieteellisessä tarkoituksessa: niillä voidaan esimerkiksi harjoitella elvytystä.
Männedorf

Männedorf on kaupunki Sveitsissä Zürichin kantonissa. Siellä oli vuoden 2017 lopulla 10 957 vakinaista asukasta.
Sijainti.
Männedorf sijaitsee Zürichinjärven itärannalla viitisentoista kilometriä Zürichistä kaakkoon.
Liikenne.
Zürichinjärven itärantaa seuraileva SBB:n rautatie ja valtatie 17 () Zürichistä Rapperswiliin kulkevat Männedorfin kautta. Kaupungista on ZSG:n (Zürichsee Schifffahrtsgesellschaft) säännöllinen laivayhteys Zürichinjärven yli Wädenswiliin, ja Zürichin ja Rapperswilin väliset risteilylaivat poikkeavat Männedorfissa.
Zollikon

Zollikon on kaupunki Sveitsissä Zürichin kantonissa. Siellä oli vuoden 2017 lopulla 12 983 vakinaista asukasta.
Sijainti.
Zollikon sijaitsee Zürichinjärven itärannalla viitisen kilometriä Zürichistä kaakkoon.
Liikenne.
Zürichinjärven itärantaa seuraileva SBB:n rautatie ja valtatie 17 () Zürichistä Rapperswiliin kulkevat Zollikonin kautta. Kaupungista on ZSG:n (Zürichsee Schifffahrtsgesellschaft) säännöllinen laivayhteys Zürichiin ja Rapperswiliin.
Gino Saltamerenda

Luigi Saltamerenda (2. kesäkuuta 1902 Rooma – 25. syyskuuta 1951 Rooma), paremmin tunnettu lempinimellään Gino, oli italialainen näyttelijä, jonka lyhyt ura valkokankaalla kesti vain noin viisi vuotta. Saltamerenda oli tavallinen "kadunmies" ja jo yli 40-vuotias joutuessaan sattumalta näyttelijäksi, Vittorio De Sican tarjottua hänelle osaa elokuvassaan "Sciuscià - viattomat" ("Sciuscià", 1946). Saltamerenda näytteli noin tusinassa elokuvia, joista tunnetuin on De Sican "Polkupyörävaras" (1948), jossa hän auttaa päähenkilöä (Lamberto Maggiorani) varastetun polkupyörän etsimisessä. Saltamerenda näytteli yleensä elokuvissa juuri sitä mitä oli todellisuudessakin, tavallista rehellistä kadunmiestä. Saltamerenda kuoli sydänkohtaukseen 49-vuotiaana.
USFL

United States Football League eli USFL oli amerikkalaisen jalkapallon liiga, jota pelattiin kolme kautta vuosien 1983–1986 aikana.
Liiga pelasi kevät–kesä-aikataululla jokaisella aktiivisella kaudellaan. Vuonna 1986 alkava kausi oli ajoitettu pelattavaksi syksyn-talven aikana pitkäaikaista NFL:ää vastaan. USFL kuitenkin lopetti toimintansa ennen kyseisen kauden alkua.
1980-luvulla pelatun sarjan historia.
USFL lähti alkuun vuonna 1965 Yhdysvaltalaisen David Dixonin ajatuksesta pelata Amerikkalaista jalkapalloa NFL– ja Yliopistosarjojen kausien ulkopuolella.
Dixon piti virallisen tilaisuuden vuonna 1982 New Yorkissa, jossa USFL jalkapalloliigan perustamispäiväksi ilmoitettiin 11. toukokuuta 1982. ESPN-kanavan johtotehtävissä työskennellyt Chet Simmons nimettiin uuden liigan edustajaksi.
18. lokakuuta 1984 USFL:n johtajat äänestivät äänin 12-2, että 1986 alkava kausi siirretään alkavaksi kesän sijasta syksyllä. Tämän johdosta liigasta tulisi suora kilpailija NFL-sarjalle. Heti tämän jälkeen Tampa Bay Banditsin joukkueen omistava John F. Bassett kertoi vetävänsä joukkueensa pois sarjasta. Bassett kuoli syöpään vuonna 1986, ja Banditsin omistajuus siirtyi Lee Scarfonelle, joka päätti joukkueen jatkavan USFL-liigassa.
Vuonna 1986 USFL:ää riepoteltiin monella tapaa. Se joutui luopumaan markkina-alueista, myymään joukkueita ja sopimaan joukkueiden eturistiriitoja niiden omistajien USFL:n ja NFL:n riitojen takia.
Jouduttuaan heikkoon markkina-asemaan USFL haastoi NFL:n oikeuteen syyttämällä sitä monopoliaseman väärinkäytöstä. Yhtenä tekijänä oli ABC–, CBS– ja NBC–kanavien haluttomuus solmia esityssopimuksia liigan kanssa, koska heillä oli jo sopimus kilpailevan liigan kanssa. Tapauksen loppu oli suunnilleen kuin Pyrrhoksen voitto. Koko tulevaisuutensa voitolle panostanut USFL joutui oikeudessa tulleen häviön jälkeen perumaan vuonna 1986 alkavan kautensa.
Donald Trump ja New Jersey Generals.
Vuodesta 2017 vuoteen 2021 USAn presidenttinä toiminut Donald Trump omisti kausina 1984 ja 1985 USFL-joukkueen New Jersey Generals. USFL:n nostaessa epäonnisesti kanteen NFL:ää vastaan anti trust -lain perusteella se tapahtui Trumpin johdolla koituen lopuksi liigan kohtaloksi.
2020-luvulla pelatun liigan vaiheet.
Vuosina 2013–2014 oli haaveena käynnistää sarja uudelleen. Tuolloin suunnitelmat eivät kuitenkaan toteutuneet. 2022 käynnistettiin uusi USFL-sarja. Ensimmäinen uudelleenperustetun USFL:n peli pelattiin 16. huhtikuuta 2022. Kauden 2023 päätteeksi sarja ilmoitti yhdistyvänsä XFL:n kanssa ja ottavansa yhteiseksi nimeksi lyhenteen UFL.
Miconia robinsoniana

Miconia robinsoniana on Galápagossaarilla kasvava melastomakasveihin kuuluva pensasmainen kasvilaji. Sen levinneisyysalue on supistunut vieraslajien takia.
Kuvaus.
"Miconia robinsoniana" kasvaa 2–5 metriä korkeksi, ja se on usein monioksainen. Lehdet kasvavat vastakkaisesti, ja ne ovat muodoltaan kapean vastapuikeasta soikeisiin tai pitkänpyöreisiin. Lehdet ovat 10–30 senttimetriä pitkiä ja nahkapintaisia.
Kukat ovat jopa 18 senttimetriä pitkien huiskiloiden päissä. Teriö on väriltään purppuramainen. 6–7 millimetriä pitkiä terälehtiä on 4 tai 5 ja heteitä 8–10. Hedelmä on tummanpurppurainen ja pyöreähkö marja, jossa on lukuisia siemeniä.
Levinneisyys ja elinympäristö.
"Miconia robinsoniana" -lajia kasvaa vain Galápagossaariin kuuluvilla San Cristóbalilla ja Santa Cruzilla. Se elää saarten kosteilla ylänköalueilla.
"Miconia robinsoniana" on vaarantunut laji, ja sen levinneisyysalue on selvästi supistunut. Santa Cruzilla sen ovat syrjäyttäneet monet vieraslajit, erityisesti kiinapuihin kuuluva "Cinchona succirubra".
Aleksanteri Hakaniemen diskografia

Suomalaisen laulajan ja lauluntekijän Aleksanteri Hakaniemen diskografia koostuu kahdesta studioalbumista, 18 singlestä ja neljästä musiikkivideosta. Tämän lisäksi hän on vieraillut muiden artistien kappaleilla ja esiintynyt useilla eri julkaisuilla.
Aleksanteri Hakaniemi aloitti musiikkiuransa DJ:nä ja taustalaulajana Justimusfilmsille, Reino &amp; The Rhinosille sekä Evelinalle. Vuonna 2016 hän solmi levytyssopimuksen Sony Musicin kanssa. Hakaniemen ensisingle ”Etsi mut” julkaistiin marraskuussa 2016, ja se nousi Suomen virallisen single- ja striimauslistan sijalle 15. Kappale on striimannut platinaa.
Vuonna 2017 Hakaniemi julkaisi neljä singleä. Kappaleet ”Filmi katkee” ja ”Pane mut sekasin” nousivat listojen kärkikymmenikköön ja ovat striimanneet platinaa. ”15” ja ”Kynttilät” ovat ylittäneet kultarajan. Tammikuussa 2019 Hakaniemi julkaisi singlen ”Fucked Up”, joka on myös striimannut kultaa. Hänen debyyttialbuminsa "Nuorena jaksaa" julkaistiin 2. helmikuuta 2018, ja se nousi Suomen virallisen albumilistan ensimmäiselle sijalle. Levy on striimannut platinaa.
Vuonna 2018 Hakaniemi julkaisi singlet ”Pelkääks vai rakastaks” ja ”Luuseri”. Molemmat kappaleet nousivat listoille ja ovat striimanneet kultaa. Vuonna 2019 Hakaniemi julkaisi neljä singleä, joista kaksi nousi striimauslistalle. Hänen toinen studioalbuminsa "Kouvola" julkaistiin 21. helmikuuta 2020. Se nousi albumilistan sijalle 39.
James Shields (vuonna 1806 syntynyt poliitikko)

James Shields (10. toukokuuta 1806 tai 1810 Altmore, Irlanti – 1. kesäkuuta 1879 Ottumwa, Iowa, Yhdysvallat) oli Irlannissa syntynyt, mutta sittemmin Yhdysvalloissa vaikuttanut demokraattipoliitikko ja sotilas. Hänen samanniminen setänsä toimi myös poliitikkona.
Sotilaana Shields palveli ensin 1846–48 Meksikon-Yhdysvaltain sodassa ja 1861–63 Unionin kenraalina Yhdysvaltain sisällissodassa.
Poliitikkona Shields muistetaan erityisesti siitä, että hän on ainoana ihmisenä edustanut Yhdysvaltain senaatissa kolmea eri osavaltiota. Shields pääsi senaattiin ensimmäisen kerran vuonna 1849 Illinois'n senaattorina. Vuonna 1858 hänet valittiin Minnesotan senaattoriksi osavaltion ensimmäisissä senaattorinvaaleissa. Kolmannen kerran Shields valittiin senaattiin Missourin edustajana vuonna 1879 järjestetyissä täytevaaleissa, joissa valittiin uusi senaattori Lewis Bogyn virkakaudesta jäljellä olleiksi kuudeksi viikoksi. Senaatin lisäksi Shields toimi muun muassa Oregonin territorion kuvernöörinä 1848–49.
Arvaa kuinka paljon sinua rakastan (televisiosarja)

Arvaa kuinka paljon sinua rakastan (engl. "Guess How Much I Love You") on vuosina 2011–2015 julkaistu lapsille suunnattu kanadalais-australialais-singaporelainen animaatiosarja. Pikku Pupu ja hänen isänsä Iso Pupu seikkailevat varsinkin Yhdysvalloissa suosittuun Sam McBratneyn kirjoittamaan kuvakirjaan perustuvassa animaatiosarjassa. Puput ja muut eläimet vaeltavat kauniissa metsässä, josta voi löytyä perhosia, kukkia, marjoja, terhoja tai vaikka aarteita. Vuodenaikojen vaihtuessa metsäkin muuttaa luonnettaan. Alun perin australialaisen SLK productionsin tuottamaa ohjelmaa on tehty kaksi kautta ja ne on julkaistu yli 180 maassa.
Jaksot.
1. tuotantokausi (2011) 
2. tuotantokausi (2015) 
Rooleissa.
Suomenkieliset äänet.
Tuotantokausi 1 (2011) 
käännös &amp; ohjaus: Minna Tasanto 
tuotanto: Uptempo Oy 
Tuotantokausi 2 
Käännös: Fiable Oy
TAM Transportes Aéreos Regionaisin lento 402

TAM Transportes Aéreos Regionaisin lento 402 oli TAM Transportes Aéreos Regionaisin Brasilian sisäinen reittilento São Paulosta Rio de Janeiroon. Lennolla 31. lokakuuta 1996 käytetyn Fokker 100:n toisen moottorin suihkujarru aktivoitui koneen noustessa São Paulon Congonhasin kansainväliseltä lentoasemalta. Epäsymmetrinen työntövoima sai koneen kallistumaan, sakkaamaan ja syöksymään Jabaquaran asuinalueelle noin 25 sekuntia lentoonlähdön jälkeen. Kaikki lennolla olleet 89 matkustajaa ja kuusi miehistön jäsentä kuolivat onnettomuudessa. Heidän lisäkseen myös neljä alueen asukasta kuoli.
Tapahtumat.
Lento 402 sai lähtöluvan São Paulon lennonjohdolta kello 8.25 paikallista aikaa, ja miehistö aloitti lähtökiidon 8.26. Sen aikana he kuulivat automaattikaasun viasta varoittavan äänen, johon he reagoivat ja säätivät moottorit oikealle teholle manuaalisesti. Kone nousi ilmaan kello 8.26.36.
Oikeanpuoleisen moottorin suihkujarru aktivoitui juuri koneen noustessa ilmaan. Miehistö ei saanut tästä varoitusta, vaan ainoa merkki ongelmasta oli moottorin tehovivun liike. Suihkujarrun aktivoitumisen varalta koneessa oli turvajärjestelmä, joka liikutti moottorin tehovivun tyhjäkäyntiasentoon jarrun aktivoituessa lennon aikana. Miehistö luuli tehovivun liikkeen johtuvan automaattikaasun viasta ja pakotti moottorin takaisin täydelle teholle. Suihkujarru kytkeytyi hetkeksi pois päältä, mutta aktivoitui sitten uudestaan, jolloin tehovipu liikkui jälleen tyhjäkäyntiasentoon. Miehistö pakotti sen jälleen täydelle teholle, josta se palautui tyhjäkäynnille. Miehistön pakottaessa tehovipua kolmannen kerran turvajärjestelmän vaijeri katkesi. Koska suihkujarru oli edelleen kytkeytyneenä päälle, moottori jarrutti tällöin täydellä teholla.
Epäsymmetrisen työntövoiman seurauksena kone alkoi kallistua oikealle ja sen nopeus alkoi hidastua. Kone sakkasi ja syöksyi maahan kallistuneena lähes 110 astetta oikealle noin 25 sekuntia lentoonlähdön jälkeen. Maahansyöksyssä kuolivat kaikki 95 lennolla 402 ollutta. Alue, jolla kone syöksyi maahan, on tiheästi asuttua, ja alueen asukkaista neljä kuoli onnettomuudessa.
Onnettomuuden syyt.
Onnettomuuden välitön aiheuttaja oli tekninen vika, joka sai oikeanpuoleisen moottorin suihkujarrun aktivoitumaan lentoonlähdön aikana. Sen mahdollisti tekninen vika turvajärjestelmässä, jonka tarkoitus oli estää suihkujarrun toiminta, kun koneen pyörät eivät koske maahan. Tämän turvajärjestelmän ansiosta suihkujarrun aktivoituminen heti lentoonlähdön jälkeen piti olla mahdotonta, eikä lentäjiä siksi koulutettu tunnistamaan kyseistä tilannetta tai reagoimaan siihen.
Australian esihistoria

Australian esihistorialla tarkoitetaan aikaa Australian ensimmäisten asukkaiden saapumisesta vuonna 1788 alkaneeseen Australian kolonisaatioon, jolloin maassa alettiin kirjata tapahtumia johdonmukaisesti. Välikauden arvioidaan kestäneen ainakin 40 000−60 000 vuotta.
Aikakautta kutsutaan historiallisen ajan sijasta esihistorialliseksi ajaksi, koska Australiasta ei ole löytynyt tapahtumista ennen vuotta 1788 kirjoitettuja johdonmukaisia selontekoja. Koko aikakausi kuuluu kivikauteen, koska metallisia työvälineitä ei Australiassa koko tuona aikana kehitetty. Australiassa ei yleisen käsityksen mukaan koskaan siirrytty neoliittiselle kaudelle toisin kuin Uudessa-Guineassa, vaan eurooppalaisten saapumiseen asti asukkaat olivat metsästäjä-keräilijöitä.
Asuttaminen.
Historiantutkija Yuval Noah Hararin mukaan ensimmäisten asukkaiden matka Australiaan on historian merkittävimpiä tapahtumia, sillä koskaan aiemmin ei ihminen ollut poistunut afroaasialaisesta ekologisesta systeemistä.
Varhaisimmat todisteet Australian asuttamisesta ovat ainakin 65 000 vuotta vanhoja. Merkittävä länsiaustralialainen 45 000 vuotta vanha todiste Juukan Gorge -luolasto tuhoutui vuonna 2020, kun kaivosyhtiö Rio Tinto laajensi rautakaivostaan. 
Arkeologit kiistelevät siitä, mitä reittiä Australian asuttajat kulkivat. Yleisesti uskotaan, että ensimmäiset asukkaat olivat nykyisten alkuperäisasukkaiden esi-isiä, mutta on myös todisteita sitä vastaan. Esimerkiksi Mungojärvestä löytyneistä Australian vanhimmista ihmisjäänteistä otetusta mitokondriaalisesta DNA-näytteestä ei ole löydetty läheistä geneettistä suhdetta nykyisiin alkuperäisasukkaisiin. Tiedemaailmassa ei kuitenkaan ole hyväksytty teoriaa laajalti.
Australia asutettiin pleistoseenikauden loppupuolella, kun Australaasian merenpinta oli toistuvien jäätiköitymisten takia paljon alempana kuin nykyään. Ensimmäiset asukkaat saapuivat ilmeisesti meriteitse erään jäätiköitymiskauden aikana, kun Uusi-Guinea ja Tasmania olivat yhdistyneitä Australiaan.
Luettelo kouluratsastuksen maailmanmestaruuskilpailujen voittajista

Luetteloon on koottu kouluratsastuksen maailmanmestaruuskilpailujen voittajat. 
Henkilökohtaiset kilpailut.
2018.
GP Freestyle.
Peruttiin huonon sään vuoksi.
Botswanan presidentti

Botswanan presidentti on sekä Botswanan valtionpäämies että hallituksen johtaja. Presidentti valitaan epäsuoralla vaalilla parlamentissa viisivuotiskaudelle. Sama presidentti on vuodesta 1997 voitu valita korkeintaan kahdeksi peräkkäiseksi kaudeksi. Presidentti tarvitsee parlamentin luottamuksen.
Luettelo Suomen evankelis-luterilaisen kirkon vuoden 1886 virsikirjan virsistä

Luettelo Suomen evankelis-luterilaisen kirkon vuoden 1886 virsikirjan virsistä Luetteloitu sen virsikirjan virret ja sen osiot. 
Vuoden 1886 virsikirja oli viralliselta nimeltään "Suomalainen Virsikirja Hyväksytty Suomen toisessa yleisessä kirkolliskokouksessa v. 1886." Se korvasi vuonna 1701 käyttöön otetun ns Vanhan virsikirjan.
Luettelo Airbus A320 -sarjan onnettomuuksista

Airbus A320 -sarja on Airbusin valmistama kapearunkoisten lyhyen ja keskipitkän matkan suihkuturbiinikäyttöisten lentokoneiden tuoteperhe, johon kuuluvat Airbus A318, A319, A320 ja A321. Se lensi ensilentonsa 22. helmikuuta 1987 ja otettiin liikennekäyttöön 28. maaliskuuta 1988. Sarjan koneita on joulukuun 2020 loppuun mennessä valmistettu 9 693 kappaletta.
Valmistetuista koneista 49 eli noin 0,5 prosenttia on tammikuun 2021 loppuun mennessä tuhoutunut onnettomuuksissa, terroriteoissa ja muissa tapahtumissa. Vertailun vuoksi A320-sarjan pääkilpailijalla Boeing 737:llä vastaava osuus on 2,0 prosenttia, mutta 737 lensi ensilentonsa 20 vuotta ennen A320-sarjaa.
A320-sarjan toistaiseksi pahin onnettomuus tapahtui 31. lokakuuta 2015, kun Kolavian lennolla 9268 räjähti kotitekoinen pommi sen lentäessä Siinain niemimaan yllä. Pommi synnytti koneen sisälle ylipaineen, joka sai sen hajoamaan kappaleiksi ja syöksymään maahan. Kaikki 224 koneessa ollutta saivat surmansa.
Alla olevaan taulukkoon on listattu kaikki onnettomuudet ja muut tapahtumat, jotka ovat johtaneet koneen tuhoutumiseen tai hylkäämiseen.
Talvisodan muistoristit

Talvisodan muistoristit ovat mitalien tapaan pidettäviä ristin muotoa noudattelevia merkkejä muistoksi osallistumisesta talvisotaan jollain taistelualueella.
Talvi- ja jatkosodan muistoristit

Talvi- ja jatkosodan muistoristit ovat kunniamerkkien tapaan pidettäviä huomionosoituksia sotiin osallistuneille.
 Lähde:
Jatkosodan muistoristit

Jatkosodan muistoristit ovat kunniamerkkien tapaan pidettäviä tunnustuksia jatkosotaan osallistumisesta.
Radiola (yleisradio)

Radiola oli Helsingin radioamatöörikerhon perustama Helsingin ensimmäinen yleisradioasema. Helsingin radioamatöörit olivat jo tammikuussa 1923 lähettäneet konsertin radioitse ja perustivat myöhemmin Radiolan yleisradioasemakseen. Keväällä 1924 aseman lähetysteho oli 500 wattia. Radiolalle sallittiin myös enintään 600 metrin aallonpituudet lähettämiseen.
Radiolan ensimmäinen lähetys tapahtui 23. maaliskuuta 1924 kello 14-16. Ohjelmaa lähetettiin sitten tiistaisin, torstaisin ja lauantaisin kello 20-22 sekä sunnuntaisin kello 18-20. Radiolan lähetysasema sijaitsi Hakaniemessä Itä-Viertotie 2 A 24:ssa Arenan talon tornihuoneistossa. Radiolan lähetysantenni oli vedetty rakennuksen molemmissa päissä sijainneiden rautamastojen välille ja se sijaitsi noin 40 metrin korkeudessa maanpinnasta.
Radiola oli ensimmäinen mainosrahoitteinen radioasema Suomessa, mainostulot koostuivat lähinnä radiotarvikkeita myyneiden liikkeiden myymien lahjakorttien tuottamista tuloista. Radioasema mainosti itseään Essex-radioautolla, joka kierteli Helsingin katuja ja toisti kaiuttimistaan Radiolan parhaillaan lähettämää ohjelmaa.
Radiolan lähetykset kuuluivat myös maaseudulla, jopa 400 kilometrin päässä Nilsiässä. Kesällä 1924 Helsingissä järjestettyjen messujen aikana Radiola lähetti erityisiä messuohjelmia ja radioi messujen avajaiset. Pariisin olympialaisten aikana lähetettiin Radiolasta tuoreet kisojen urheilutulokset.
Elokuussa 1924 Radiola hankki tehokkaamman 250 watin lähettimen ja palkkasi vakinaisen orkesterin yleisradioesityksiä varten. Radiola oli kuitenkin kesästä lähtien kamppaillut talousvaikeuksissa lisääntyneiden kulujen vuoksi ja lopulta asema joutui lopettamaan toimintansa 24. syyskuuta 1924.
Radio (lehti)

Radio oli Suomen radioharrastajien lehti. Se ilmestyi 1924-1928 ja kirjoitti amatööriradioista ja yleisradioista sekä radiotekniikasta kansantajuisesti. Kansalliskirjaston digitaalisissa aineistoissa ovat ilmestyneet lehdet digitoituina. 
Lehteä kustansi Juho Kaupin, Oskari Kaupin ja Karl Frithiof Puromiehen omistama, Juho Kaupin 1912 perustama Kirja-Osakeyhtiö Tieto, joka jatkoi toimintaansa 1941:ään asti. Yhtiö ehti kustantaa noin kuuttakymmentä erilaista nimikettä toimintansa aikana.
Pánfilo de Narváez

Pánfilo de Narváez (s. noin 1478 – kadonnut marraskuussa 1528) oli espanjalainen konkistadori ja tutkimusmatkailija. Narváez katosi Meksikonlahdella johtaessaan espanjalaista retkikuntaa Floridaan vuonna 1528.
Elämäkerta.
Jamaika, Kuuba ja Meksiko.
Pánfilo de Narváez syntyi vuoden 1478 paikkeilla Valladolidissa Espanjassa. Hän aloitti sotilasuransa jo nuorena ja hieman myöhemmin hän matkusti Jamaikalle yhtenä saaren ensimmäisistä eurooppalaisista siirtolaisista. Diego Velásquezin vallatessa nykyistä Kuubaa Narváez komensi espanjalaisten jousimiesten osastoa. Palkaksi Narváez sai saarelta suuret tilukset. Vuonna 1520 hän johti 900:n espanjalaisen joukkoa, jotka lähetettiin Velásquezin käskystä kukistamaan Meksikon vallannutta konkistadori Hernán Cortésia. Cortésin johtamat joukot ottivat kuitenkin voiton Narváezin joukoista ja Narváez jäi vangiksi. Hänet vapautettiin vuoden vankeuden jälkeen, jolloin hän palasi Kuubaan.
Florida.
Vuonna 1526 Espanjan kuningas Kaarle V valtuutti Narváezin valtaamaan alueita Amerikan mantereella Floridasta länteen. Narváez lähti Espanjasta johtamiensa 600 sotilaan ja siirtolaisen mukana. Heistä 140 jätti retkikunnan Santo Domingossa ja hurrikaani Kuuban edustalla upotti kaksi espanjalaislaivaa ja surmasi 50 retkikunnan jäsentä. Narváez pysytteli Kuubassa helmikuuhun 1528 saakka, jolloin hän lähti viimein kohti mannerta viiden aluksen ja 400 hengen vahvuisen retkikunnan kanssa. Espanjalaiset rantautuivat Tampanlahden seudulla Floridan länsirannikolla, jossa Narváez julisti alueen kuuluvan Espanjalle.
Floridassa espanjalaiset törmäsivät timucua-intiaaneihin. Espanjalaiset havainneet intiaanit pakenivat ja espanjalaiset ryöstivät heidän kylänsä. Tällöin timucua-päällikkö Hirrihigua johti seuraajansa sotaan espanjalaisia vastaan. Espanjalaiset joutuivat siirtymään Floridan sisämaahan ja edelleen kohti pohjoista. Lopulta espanjalaiset saapuivat apalachee-intiaanien maille, joiden kanssa kohtaaminen sujui ystävällisemmin. Espanjalaiset viettivät lähes kuukauden intiaanien kylässä nykyisen Tallahasseen seudulla. Ystävälliset suhteet eivät kuitenkaan kestäneet. Narváez otti paikallisen päällikön vangiksi, josta suivaantuneet apalacheet kävivät sotaan espanjalaisia vastaan. Espanjalaiset joutuivat jälleen pakenemaan, tällä kertaa takaisin kohti rannikkoa. Heinäkuussa 1528 espanjalaiset saapuivat nykyisen St. Marksin seudulle. Retkikunta oli jättänyt aluksensa rannikolle, mutta nyt niitä ei enää näkynyt ja espanjalaiset alkoivat rakentaa lauttoja. Syyskuussa 245 espanjalaista alkoivat purjehtia lautoillaan kohti länttä tavoitteenaan päästä Meksikoon. Lautat ohittivat Mississippi-joen suun, mutta matkan kuluessa espanjalaiset alkoivat menettää lauttojaan. Marraskuun alussa tuuli puhalsi Narváezin lautan avomerelle ja Narváez katosi.
Espanjalaisten joukon johtajaksi kohosi Narváezin jälkeen Alvar Nuñez Cabeza de Vaca. Retkikunnan jäsenistä lopulta vain neljä selviytyi takaisin espanjalaisten pariin.
Norwegian Reward

Norwegian Reward on Norwegian Air Shuttlen perustama ja käyttämä kanta-asiakasohjelma. Se aloitettiin vuonna 2007 ja sillä on yli 8 miljoonaa jäsentä (2018). Joka kerta, kun jäsen varaa lentomatkan Norwegianilta tai käyttää Norwegian Rewardin yhteistyökumppaneiden palveluja, hän ansaitsee asiakaspisteitä. Yksi piste vastaa yhtä norjan kruunua. Pisteitä voidaan käyttää lippujen tai niihin liittyvien tuotteiden, kuten istumapaikkojen tai matkatavaroiden, maksamiseen. Norwegian Reward ei toimi perinteisellä tasolla, mutta lentomatkustajat voivat usein saada lisäetuja.
Bank Norwegian on sidottu etuusohjelmaan, ja sen luottokortilla Norwegianin korttiasiakkaat ansaitsevat pisteitä kaikista ostoksista. CashPoints-pisteitä voidaan myös ansaita muilta toimialoilta, kuten vakuutuksesta, päivittäistavarakaupasta ja mobiilista.
Vuonna 2017 ja 2018 Norwegian Reward voitti sarjassa "paras lojaalisuusohjelma Euroopassa / Afrikassa" Freddie-palkinnon.
Jean-Baptiste Bagaza

Jean-Baptiste Bagaza (29. elokuuta 1946 – 4. toukokuuta 2016) oli burundilainen sotilas ja poliitikko, joka hallitsi maataan 1976–1987. 
Bagaza nousi valtaan syrjäyttämällä presidentti Michel Micomberon verettömässä vallankaappauksessa marraskuussa 1976. Hän myös menetti asemansa vallankaappauksessa syyskuussa 1987.
Presidenttikaudellaan Bagaza paransi maan infrastruktuuria kuten tie-, sähkö-, ja vesijohtoverkkoa. Hän pyrki parantamaan suhteita maihin jotka antoivat kehitysapua. Hän kirjoitti perustuslain, joka teki Burundista yksipuoluevaltion. Yritykset huonontaa katolisen kirkon asemaa maassa, jossa 60 % asukkaista on katolisia, kohtasivat voimakasta vastustusta. Bagaza syrjäytettiin hänen ollessaan matkalla Kanadassa.
Pekka Palamaa

Pekka Mauno Palamaa (26. heinäkuuta 1928 Helsinki – 17. helmikuuta 2018 Helsinki) oli suomalainen yleisurheilija ja shakin järjestöaktiivi.
Palamaa edusti nuoruudessaan Helsingin Kisa-Veikkoja ja saavutti useita SM-mitaleja 4 × 400 metrin ja 4 × 800 metrin viestijuoksuissa.
Shakin pariin Palamaa siirtyi 1960-luvun lopulla. Hänet valittiin Helsingin Shakkiklubin sihteeriksi vuonna 1974 ja seuran puheenjohtajana hän toimi vuosina 2004–2014. Hän toimi Suomen Shakkiliiton sihteerinä vuosina 1976–1990 sekä Suomen Keskusshakkiliiton hallituksen sihteerinä 1977–1983 ja puheenjohtajana 1988–1989. Hän kokosi muun muassa vuonna 2002 julkaistun Suomen Keskusshakkiliiton historiikin ja vuonna 2006 julkaistun Helsingin Shakkiklubin historiikin "Shakkia kolmella vuosisadalla".
Palamaa toimi Tapiolan Hongan toimitusjohtajana vuosina 1980–1986.
Jalmari Penttilä

Jalmari Penttilä (11. heinäkuuta 1886 – 28. kesäkuuta 1943) oli suomalainen Raumalla vaikuttanut kauppaneuvos ja Nortamo-Seoran ensimmäinen puheenjohtaja.
Penttilän isä oli maanviljelijä Isak Penttilä. Jalmari muutti 13-vuotiaana Lapin pitäjän Kodiksamista Raumalle, kävi kauppakoulun ja oli sitten John Nurminen Oy:n palveluksessa ja vuodesta 1924 yhtiön Rauman toimintojen johtajana. Hän oli Latvian varakonsulina Raumalla ja hän sai kauppaneuvoksen arvon 1943.
Penttilä oli Rauman kaupunginvaltuuston pitkäaikainen jäsen ja varapuheenjohtaja. Hän oli Rauman rahatoimikamarin ja taksoituslautakunnan puheenjohtajana ja kaupunginhallituksen jäsenenä. Penttilä oli myös Rauman kauppaseuran ja Rauman säästöpankin hallituksen puheenjohtajana. Hän oli nykyisin Raumanlinnana tunnetun Rauman suojeluskuntatalon rakennustoimikunnassa vaikuttaen ratkaisevasti talon rakentamiseen.
Panttilä oli mukana perustamassa 1930 kirjailija Hj. Nortamon nimikkoseuraa "Nortamo-Seoraa" ja oli seuran ensimmäinen puheenjohtaja 1930–1943. Penttilän Rauman murteella kirjoitettujen raumalaistarinoiden kokoelma ilmestyi kirjana 2008.
Penttilä osti 1926 Rauman Petäjäksessä sijainneen Villa Tallbon perheensä kesähuvilaksi. Villa Tallbon oli rakennuttanut 1901 laivanvarustaja Gabriel Granlundin perikunta ja sen oli suunnitellut arkkitehti Yrjö Blomstedt.
Penttilä kuoli tapaturmaisesti merionnettomuudessa kesällä 1943.
Vox (sivusto)

Vox on yhdysvaltalainen uutissivusto. Sen perusti huhtikuussa 2014 "The Washington Postin" entinen verkkopäätoimittaja Ezra Klein. Alustan kustantaja on aiemmin urheilublogeja julkaissut Vox Media. Vuonna 2016 Voxilla oli 25 miljoonaa eri kävijää.
Voxin tavoitteena on selittää uutisten taustaa ja auttaa siten lukijaa ymmärtämään uutisia.
Nino Castelnuovo

Francesco ”Nino” Castelnuovo (28. lokakuuta 1936 Lecco, Italia – 6. syyskuuta 2021 Rooma, Italia) oli italialainen näyttelijä. 
Castelnuovo esiintyi Guy Foucherina ranskankielisessä musikaalissa "Cherbourgin sateenvarjot" (1964), joskin lauluosuudet hoiti José Bartel. Castelnuovo näytteli myös elokuvissa "Rocco ja hänen veljensä" (1960), "Dollari laukauksesta" (1966), "Viiden miehen armeija" (1969), "Camille 2000" (1969), "Kiusanhenki" (1973) ja "Englantilainen potilas" (1996).
Ammattikorkeakoulu

Ammattikorkeakoulu (lyh. AMK) on ammattikoulutuspainotteinen eli työelämäsuuntautunut korkeakoulu. Ammattikorkeakoulut ovat yleisiä muun muassa Keski- ja Länsi-Euroopassa sekä Pohjoismaissa. Ammattikorkeakouluista käytetään yleisesti englanniksi käsitettä "university of applied sciences" (mm. Suomessa) ja saksaksi "Fachhochschule". 
Ammattikorkeakoulut maittain.
Alankomaissa.
Alankomaissa ammattikorkeakoulut tunnetaan hollanninkielisellä nimellä "hogeschool". Maassa on noin 50 ammattikorkeakoulua.
Saksassa.
Ensimmäiset ammattikorkeakoulut ("Fachhochschule") perustettiin Saksaan 1960-luvun lopulla entisten teknillisten oppilaitosten pohjalle. Saksassa on noin 240 ammattikorkeakoulua.
Suomessa.
Pääosa Suomen ammattikorkeakouluista perustettiin 1990-luvulla, kun opistoasteen oppilaitosten toimintaa yhtenäistettiin ammattikorkeakoulu-nimityksen alle.
Vuoden 2020 alussa Suomessa oli 24 ammattikorkeakoulua. Niistä 23 sijaitsi Manner-Suomessa, lisäksi Ahvenanmaalla toimii Ahvenanmaan ammattikorkeakoulu. Ahvenanmaan ammattikorkeakoulu ja Poliisiammattikorkeakoulu eivät kuulu opetusministeriön hallinnonalaan, vaan ensin mainittu toimii Ahvenanmaan maakuntahallinnon ja jälkimmäinen sisäministeriön alaisuudessa. Oikeudelliselta muodoltaan ammattikorkeakoulut ovat ammattikorkeakouluosakeyhtiöitä.
Suomalaisissa ammattikorkeakouluissa on vajaa 150 000 opiskelijaa. Heistä valtaosa eli 131 000 suorittaa ammattikorkeakoulututkintoa (AMK), joka on ammattikorkeakoulujen perustutkinto. Työelämässä oleville tarkoitettua ylempää ammattikorkeakoulututkintoa (YAMK) suorittaa yli 15 000 opiskelijaa. Lisäksi ammattikorkeakoulut kouluttavat ammatillisia opettajia. Vuonna 2023 ammattikorkeakouluista valmistui 25 251 AMK-tutkinnon, 5 244 YAMK-tutkinnon ja 1 683 ammatillisen opettajakoulutuksen suorittanutta. Vuodesta 2005 alkaen jokaisessa ammattikorkeakoulussa on toiminut lakisääteinen opiskelijakunta. Koulutuksen rinnalla ammattikorkeakoulujen toinen päätehtävä on ammattikorkeakouluopetusta palveleva, työelämää ja aluekehitystä edistävä sekä alueen elinkeinorakennetta uudistava soveltava tutkimus-, kehittämis- ja innovaatiotoiminta.
Ruotsissa.
Ruotsissa, kuten Suomessakin, ammattikorkeakoulut tunnetaan ruotsinkielisellä nimityksellä "yrkeshögskola". Ruotsissa on 18 ammattikorkeakoulua.
Näkymättömyys

Näkymättömyys on esineen ominaisuus, joka estää sen erottumisen taustasta. Yleensä näkymättömyydellä tarkoitetaan näönvaraisten havaintojen mahdottomuutta.
Fiktiossa näkymättömyys on suosittu aihe, tunnettuina esimerkkeinä H. G. Wellsin "Näkymätön mies" ja Harry Potterin näkymättömyysviitta.
Sotilasteknologia.
Varsinkin sotilasteknologiassa tarkastellaan näkyvyyttä muillakin aallonpituuksilla kuin näkyvällä valolla, esimerkiksi näkyvyyttä tutkassa. Sotilaskirjallisuuden laajempi määritelmä näkymättömyydelle kuuluu: ”Kohde on näkymätön silloin, kun sen sensorissa aiheuttama signaali eli heräte on sama kuin taustan aiheuttama signaali eli taustaheräte kaikilla tiedusteltavilla spektrikaistoilla.”
Sotilaskäytössä näkymättömyyteen pyritään stealth- eli häivetekniikoilla, kuten naamioinnilla tai muuttamalla pinnan ominaisuuksia niin että tutka-aallot siroavat niistä halutulla tavalla. Absorptiomateriaaleilla muutetaan saapuva tutkapulssi lämmöksi, jolloin takaisinsiroava teho pienenee, kun taas pinnan muotoilulla pyritään pienentämään tutkakaikupintaa, jolloin näkymättömästä esineestä siroava teho ei osu tutkan vastaanottoantenniin.
Albanian presidentti

Albanian presidentti on Albanian valtionpäämies. Parlamentti valitsee presidentin viisivuotiselle toimikaudelle. Sama henkilö voi toimia presidenttinä korkeintaan kaksi kautta. Ehdokkaan voi asettaa vähintään 20 kansanedustajan ryhmä. Ehdokkaan on saatava parlamentissa vähintään 60 prosentin kannatus yhdellä kolmesta äänestyskierroksesta tai yksinkertainen enemmistö kahdella lisäkierroksella. Presidentin tehtävä on suurelta osalta seremoniallinen.
Bulgarian presidentti

Bulgarian presidentti on Bulgarian valtionpäämies. Presidentti valitaan suoralla kansanvaalilla viisivuotiselle toimikaudelle, sama henkilö voi toimia presidenttinä korkeintaan kaksi kautta. Presidenttiä ja varapresidenttiä äänestetään samassa vaalissa, ellei kukaan ehdokkaista saa ehdotonta enemmistöä järjestetään toinen kierros.
Presidentillä ei ole paljoakaan valtaa, paitsi veto-oikeus parlamentin päätöksiin. Presidentti toimii kuitenkin mielipidevaikuttajana.
Mackenzie Ziegler

Mackenzie Frances Ziegler (syntynyt 4. kesäkuuta 2004) on yhdysvaltalainen tanssija, näyttelijä, laulaja ja malli. Häntä kutsutaan useimmin nimellä Kenzie. Mackenzie tuli tunnetuksi Lifetimen ohjelmasta Dance Moms () jossa hän oli kuusi vuotta. Hän on tanssija Maddie Zieglerin pikkusisko. 
Zieglerin musiikkiura alkoi vuonna 2014 hänen ensimmäisellä albumillaan nimeltä "Mack Z". Vuonna 2018 hän julkaisi toisen albuminsa nimeltä "Phases". Hän on esiintynyt laulaja Johnny Orlandon kanssa ja ollut kiertueella Pohjois-Amerikassa ja Euroopassa. Hän on myös julkaissut lauluja Orlandon kanssa. Vuosina 2017 ja 2018 Ziegler matkusti Australiaan ja Uuteen Seelantiin tanssikiertueelle hänen siskonsa Maddien kanssa. Hän on myös toiminut mallina Polo Ralph Laurenillen ja muille brändeille.
Televiso-ohjelman Dance Moms lisäksi Ziegler on esiintynyt muissakin televisio-ohjelmissa kuten Nicky, Ricky and Dawn (2015 ja 2017). Vuonna 2018 hän esiintyi kahdella ensimmäisellä kaudella draamasarja Total Eclipsessä. Hän myös kilpaili Tanssii Tähtien kanssa Junioreissa ja esiintyi Dorothyna The wonderful winter of Oz, Californiassa.
Marraskuussa 2023 Zieglerillä on sosiaalisen median sovelluksessa Instagramissa yli 14 miljoonaa seuraajaa. Tammikuussa 2019 hänellä oli 10 miljoonaa musical.ly -fania, kolme miljoonaa Youtube-tilaajaa ja miljoona Twitter-seuraajaa.
Saksin provinssi

Saksin provinssi oli osa Preussia vuosina 1815–1945. Provinssin pinta-ala oli 25 255 neliökilometriä. Vuonna 1910 sen asukasluku oli 3,09 miljoonaa. Provinssin pääkaupunki oli Magdeburg, jonka asukasluku oli noin 241 000 vuonna 1905. Vuonna 1871 suurin osa provinssin asukkaista oli evankelisia. 
Vuonna 1949 entisen Saksin provinssin alue tuli kuulumaan Saksan demokraattiseen tasavaltaan (Itä-Saksaan). Nykyisin se kuuluu suurelta osin Saksi-Anhaltin osavaltioon.
Fenian sykli

Fenian sykli tai Fenian-tarusto (myös Fionn sykli tai Ossianin sykli) on Irlannin kirjallisuudessa tarukokoelma, joka kertoo Finn MacCumhaillin ja hänen johtamansa sotajoukon, Fianna Éireannin, teoista. Fianna oli vapaaehtoisten soturien ja metsästäjien muodostama valiojoukko, jotka taisivat myös runouden. Fiannan loistoaika oli 200-luvulla, kun Cormac mac Airt oli kuninkaana. Fenian-tarusto oli suosituimmillaan noin vuonna 1200, kun syklin huomattavin tarina "The Interrogation of the Old Men" kirjoitettiin muistiin. Muut varhaiset tarut kirjattiin The Book of the Dun Cownin (noin 1100) ja Leinsterin kirjan (noin 1160) käsikirjoituksiin. Fenian sykli on Irlannin kansanperinteen olennainen osa ja sisältää useita irlantilaisten rakastamia kansantaruja.
Varhainen taru nimeltään "The Boyish Exploits of Finn" ("Macgnímartha Finn") kertoo, kuinka Fiannan johtaja Cumhaill eli Cool tapettiin ja kuinka hänen kuolemansa jälkeen syntynyt poikansa kasvatettiin salaa metsässä. Poika saa urotöidensä ansiosta nimen Finn (”oikeudenmukainen”). Kasvettuaan Finn lyö isänsä surmaajan Goll MacMornan ja kohoaa Fiannan johtajaksi. Myöhemmin joukkoon liittyvät Finnin poika, runoilija Oisín eli Ossian, hänen pojanpoikansa Oscar ja komea Diarmaid sekä Finnin entinen vihollinen Goll MacMorna.
Legendojen mukaan Finn oli druidien jälkeläinen. Hän oli viisas ja ymmärsi luontoa, ja 600-luvulla hänestä tuli hyvin suosittu sankarihahmo. Muut tarut kertovat Fiannan noususta ja tuhosta. Joukko alkaa hajota, kun Diarmaid karkaa kuninkaan tyttären Gráinnen kanssa. Finn on jo iäkäs, mutta hänen on ollut määrä mennä naimisiin Gráinnen kanssa. Kun Diarmaid myöhemmin haavoittuu, antaa Finn hänen kuolla janoon. Kuningas ja kansa kääntyvät lopulta määräilevää Finniä vastaan. Kiista huipentuu Gabhran taisteluun, jossa Fianna tuhoutuu. Oscar saa surmansa taistelussa. Oisin jää henkiin, mutta haltijaprinsessa houkuttelee hänet Tír na nÓgiin.
Beninin kielet

Beninin kielet kuuluvat nigeriläis-kongolaisten kielten kielikuntaan, mistä lähes kaikki sen gurilaiseen alaryhmään. Vain Pohjois-Beninin fulfulde lasketaan kuuluvaksi atlanttisiin kieliin. Tämän lisäksi maassa puhutaan siirtomaa-ajan perintönä indoeurooppalaisiin kieliin kuuluvaa ranskaa.
Beninissä puhutaan yhteensä 55 eri kieltä, joista kaikki ovat eläviä kieliä. Näistä 50 on alkuperäiskansojen kieliä ja viisi on ei-alkuperäiskansojen kieltä. Kahdeksan kieltä on institutionaalisia (kieli on kehittynyt siihen pisteeseen, että sitä käyttävät ja pitävät yllä kodin ja yhteisön ulkopuolella olevat instituutiot), 21 kehittyvää ja 24 elinvoimaista kieltä. 
Uhanalaisia kieliä Beninin alueella ovat: 
Yksi kieli on vaikeuksissa ja yksi kuolemassa.
Lukutaitoisuus oli Unescon mukaan Beninissä vuonna 2017 36 prosenttia.
Ranska on virallinen kieli, ja kaikkia alkuperäiskansojen kieliä pidetään kansallisina kielinä.
Virallinen kieli ranska.
Beninin virallista kieltä puhuu 11 miljoonaa henkeä käsittävästä väestöstä noin 4 miljoonaa ihmistä. Sen tunteminen on tärkeää, jos haluaa saada hallinnollisen aseman tai työskennellä kaupungeissa, ja yleensä ranskan puhuminen on arvovallan merkki. Amadou Sannin ja Mahouton Atodjinoun vuonna 2012 tekemän tutkimuksen mukaan Benin on täysin ranskaa puhuva vuoteen 2060 mennessä. Kirjoittajat toteavat, että vuonna 2002 miehistä 43 puhui ranskaa verrattuna naisiin, joista ranskaa puhui 25,8 prosenttia. Vuonna 2002 yli puolet Cotonoun asukkaista puhui ranskaa. Ranska otettiin käyttöön siirtomaa-ajan kuluessa, ja se säilyi virallisena kielenä maan itsenäistyttyä. Nykyään ranska on tärkeä lingua franca erilaisten etnisten ryhmien välillä.
Kielipolitiikka.
Perustuslaissa taataan sananvapaus. Benin on jäsen järjestössä Organisation internationale de la francophonie. Beninin Gi-Mono alue on jäsen ranskaa puhuvien alueiden kansainvälisessä yhdistyksessä.
Kansalliset kielet.
Fon on Beninin yleisimmin puhuttu alkuperäiskansojen kieli, jota puhuu 24 prosenttia väestöstä. Se on äidinkieli yli 17 prosentille Beninin väestöstä. Tätä kieltä puhutaan pääasiassa Atlantiquen, Littoralin, Collinesin ja Zoun maakunnissa.
Muita tärkeitä kieliä ovat joruba, bariba, mina ja dendi. Beninissä on otettu käyttöön Kansallinen lukutaito-ja aikuiskoulutuspolitiikka, joka mahdollistaa sen, että kansallisten kielten aikuispuhujat voivat käyttää kieliään kulttuurin edistämiseksi.
Vieraat kielet.
Englantia opiskellaan vieraana kielenä lukioissa. Beninissä on paljon kysyntää englannin opettajille. Englanti on tulossa tärkeäksi kieleksi kaupan alalla Beninissä, koska se on kansallinen kieli Beninin alueellisesti voimakkaassa naapurissa Nigeriassa.
Vuonna 2014 espanjaa opiskeli Beninissä 412 515 henkilöä.